Exoda 5 | Bibele e Inthaneteng | Phetolelo ea Lefatše le Lecha
5 Ka mor’a moo Moshe le Arone ba kena ’me ba re ho Faro:+ “Sena ke seo Jehova Molimo oa Iseraele a se boletseng, ‘Tlohela sechaba sa ka hore se tsamaee e le hore se nketsetse mokete lefeelleng.’”+ 2 Empa Faro a re: “Jehova ke mang,+ hore ke mamele lentsoe la hae ’me ke tlohele Baiseraele hore ba tsamaee?+ Ho hang ha ke tsebe Jehova+ ’me, ho feta moo, nke ke ka tlohela Baiseraele hore ba tsamaee.”+ 3 Leha ho le joalo, ba tsoela pele ho re: “Molimo oa Baheberu o ikopantse le rōna.+ Ka kōpo, re batla ho tsamaea leeto la matsatsi a mararo re ee lefeelleng ’me re etsetse Jehova Molimo oa rōna sehlabelo;+ ho seng joalo a ka re otla ka lefu la seoa kapa ka sabole.”+ 4 Eaba morena oa Egepeta o re ho bona: “Moshe le Arone, ke hobane’ng ha le tlohelisa batho mesebetsi ea bona?+ Tsamaeang le jare meroalo ea lōna!”+ 5 Faro a tsoela pele: “Bonang! Joale sechaba sa naha ena se sengata,+ ’me ruri le etsa hore se khaotse ho jara meroalo ea sona.”+ 6 Kapele-pele letsatsing leo Faro a laela ba neng ba qobella sechaba ho sebetsa le balaoli ba sona,+ a re: 7 “Le se ke la bokella joang ho bo fa sechaba hore se etse litene+ joaloka pele. Se ke se tsamaee ’me se ipokellele joang. 8 Ho feta moo, palo e batloang ea litene eo se neng se e etsa pele, le ’ne le e batle ho sona. Le se ke la se fokoletsa letho, hobane se iketlile.+ Ke ka lebaka leo se hoeletsang, se reng, ‘Re batla ho tsamaea, re batla ho etsetsa Molimo oa rōna sehlabelo!’+ 9 Tšebeletso e ke e be boima ho sechaba seo ’me se sebetse, se se ke sa ela hloko mantsoe a bohata.”+ 10 Kahoo ba qobellang sechaba ho sebetsa+ le balaoli ba sona ba tsoa ’me ba re ho sechaba: “Sena ke seo Faro a se boletseng, ‘Ha ke sa tla hlola ke le fa joang. 11 Tsamaeang, iphumaneleng joang kae kapa kae moo le ka bo fumanang teng, hobane tšebeletso ea lōna e ke ke ea fokotsoa le hanyenyane.’”+ 12 Ka lebaka leo sechaba sa hasa-hasana naheng eohle ea Egepeta ho bokella litlhaka bakeng sa joang. 13 Ba neng ba se qobella ho sebetsa ba ’na ba se phehella,+ ba re: “Qetang mesebetsi ea lōna, e mong le e mong mosebetsi oa hae, letsatsi le letsatsi, feela joalokaha joang bo ne bo fumaneha.”+ 14 Hamorao balaoli+ ba bara ba Iseraele, bao batho ba Faro ba fanang ka mosebetsi ba neng ba ba behile hore ba ba okamele, ba otloa,+ ba re: “Ke hobane’ng ha le sa qeta mosebetsi oo le o laetsoeng oa ho etsa litene+ joaloka pele, maobane le kajeno?”+ 15 Ka lebaka leo balaoli+ ba bara ba Iseraele ba kena ’me ba hoeletsa ho Faro, ba re: “Ke hobane’ng ha u sebetsana le bahlanka ba hao ka tsela ee? 16 Ha ho joang bo fuoang bahlanka ba hao ’me leha ho le joalo ba re ho rōna, ‘Etsang litene!’ ’me bona! bahlanka ba hao ba otliloe, le hoja batho ba hao e le bona ba molato.”+ 17 Empa a re: “Le iketlile, le iketlile!+ Ke ka lebaka leo le reng, ‘Re batla ho tsamaea, re batla ho etsetsa Jehova sehlabelo.’+ 18 Joale tsamaeang, le sebetse! Le hoja le ke ke la fuoa joang, leha ho le joalo le fane ka palo e behiloeng ea litene.”+ 19 Joale balaoli ba bara ba Iseraele ba ipona ba le tsietsing e mpe ka polelo e reng:+ “Le se ke la fokotsa litene tsa lōna le hanyenyane palong ea letsatsi le leng le le leng ea mang kapa mang.”+ 20 Ka mor’a moo ba teana le Moshe le Arone,+ ba neng ba eme moo ho ba khahlanyetsa ha ba tsoa ho Faro. 21 Hang-hang ba re ho bona: “E se eka Jehova a ka le talima ’me a ahlola,+ kaha le entse hore re nkhe hampe+ ka pel’a Faro le ka pel’a bahlanka ba hae hoo a behileng sabole matsohong a bona hore ba re bolaee.”+ 22 Joale Moshe a retelehela ho Jehova+ a re: “Jehova, ke hobane’ng ha u tliselitse sechaba see bobe?+ Ke hobane’ng ha u nthomile?+ 23 Etsoe ho tloha ka nako ea ha ke kena ho Faro ho bua ka lebitso la hao,+ o entse sechaba sena hampe,+ ’me ho hang ha ua lopolla sechaba sa hao.”+